Document ID: 32009D0412

POLIITTISTEN JA TURVALLISUUSASIOIDEN KOMITEAN PÄÄTÖS EUPOL COPPS/1/2009,
tehty 27 päivänä toukokuuta 2009,
osallistujien komitean perustamisesta palestiinalaisalueilla toteutettavaa Euroopan unionin poliisioperaatiota (EUPOL COPPS) varten
(2009/412/YUTP)
POLIITTISTEN JA TURVALLISUUSASIOIDEN KOMITEA, joka
ottaa huomioon Euroopan unionista tehdyn sopimuksen ja erityisesti sen 25 artiklan kolmannen kohdan,
ottaa huomioon neuvoston 14 päivänä marraskuuta 2005 hyväksymän yhteisen toiminnan 2005/797/YUTP palestiinalaisalueilla toteutettavasta Euroopan unionin poliisioperaatiosta (EUPOL COPPS) (1) ja erityisesti sen 12 artiklan 3 kohdan,
sekä katsoo seuraavaa:
(1)
Neuvosto valtuutti yhteisen toiminnan 2005/797/YUTP 12 artiklan 3 kohdan mukaisesti poliittisten ja turvallisuusasioiden komitean (PTK) tekemään asiaankuuluvat päätökset osanottajien komitean perustamisesta EUPOL COPPSia varten.
(2)
Eurooppa-neuvoston 15 ja 16 päivänä kesäkuuta 2001 Göteborgissa antamissa päätelmissä vahvistettiin pääperiaatteet ja menettelytavat, jotka koskevat kolmansien maiden osallistumista poliisioperaatioihin. Neuvosto hyväksyi 10 päivänä joulukuuta 2002 asiakirjan ”Neuvonpito ja menettelytavat Euroopan unionin ulkopuolisten valtioiden osallistuessa EU:n siviilikriisinhallintaan”, jossa järjestelyjä Euroopan unionin ulkopuolisten maiden osallistumiseksi siviilikriisinhallintaoperaatioihin kehitetään edelleen, mukaan lukien osallistujien komitean perustaminen.
(3)
EUPOL COPPSia varten perustettavan osallistujien komitean olisi oltava keskeisessä asemassa operaation päivittäisessä toteuttamisessa. Sen olisi oltava pääfoorumi kaikista operaation päivittäiseen toteuttamiseen liittyvistä ongelmista käytäviä keskusteluja varten. PTK:n, joka vastaa operaation poliittisesta valvonnasta ja strategisesta johdosta, olisi otettava huomioon osallistujien komitean näkemykset,
ON PÄÄTTÄNYT SEURAAVAA:
1 artikla
Perustaminen
Perustetaan osallistujien komitea palestiinalaisalueilla toteutettavaa Euroopan unionin poliisioperaatiota (EUPOL COPPS) varten.
2 artikla
Tehtävät
1. Osallistujien komitea voi esittää näkemyksiä. PTK ottaa nämä näkemykset huomioon ja vastaa operaation poliittisesta valvonnasta ja strategisesta johdosta.
2. Osallistujien komitean tehtävät on määritelty asiakirjassa ”Neuvonpito ja menettelytavat Euroopan unionin ulkopuolisten valtioiden osallistuessa EU:n siviilikriisinhallintaan”.
3 artikla
Kokoonpano
1. Kaikilla Euroopan unionin jäsenvaltioilla on oikeus olla läsnä osallistujien komitean kokouksissa. Ainoastaan osallistuvat valtiot voivat kuitenkin osallistua operaation päivittäiseen toteuttamiseen. Operaatioon osallistuvien kolmansien valtioiden edustajat voivat osallistua osallistujien komitean kokouksiin. Euroopan yhteisöjen komission edustaja voi myös osallistua osallistujien komitean kokouksiin.
2. Osallistujien komitea saa säännöllisesti tietoja operaation johtajalta.
4 artikla
Puheenjohtaja
EUPOL COPPSin osallistujien komitean puheenjohtajana toimii 2 artiklan 2 kohdassa tarkoitettujen tehtävien mukaisesti korkeana edustajana toimivan neuvoston pääsihteerin edustaja tiiviissä yhteistyössä puheenjohtajavaltion kanssa.
5 artikla
Kokoukset
1. Puheenjohtaja kutsuu osallistujien komitean koolle säännöllisesti. Olosuhteiden sitä edellyttäessä kokouksia voidaan kutsua koolle kiireellisesti puheenjohtajan aloitteesta tai osallistuvan valtion edustajan pyynnöstä.
2. Puheenjohtaja jakaa etukäteen esityslistaehdotuksen ja kokousasiakirjat. Puheenjohtaja toimittaa yhteenvedon osallistujien komitean työn tuloksista PTK:lle.
6 artikla
Tietojen salassapito
1. Neuvoston turvallisuussääntöjä sovelletaan 19 päivänä maaliskuuta 2001 tehdyn neuvoston päätöksen 2001/264/EY (2) mukaisesti osallistujien komitean kokouksiin ja käsittelyihin. Erityisesti edellytetään, että osallistujien komitean jäsenillä on riittävä luotettavuusselvitys.
2. Osallistujien komitean käsittelyt kuuluvat salassapitovelvollisuuden piiriin.
7 artikla
Voimaantulo
Tämä päätös tulee voimaan päivänä, jona se tehdään.
Tehty Brysselissä 27 päivänä toukokuuta 2009.

Labels: 15
5